CELEX: 62009CN0095
Language: el
Date: 2009-03-06 00:00:00
Title: Υπόθεση C-95/09: Προσφυγή της 6ης Μαρτίου 2009 — Επιτροπή των Ευρωπαϊκών Κοινοτήτων κατά Ιρλανδίας

16.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 113/25
            
         Προσφυγή της 6ης Μαρτίου 2009 — Επιτροπή των Ευρωπαϊκών Κοινοτήτων κατά Ιρλανδίας
   (Υπόθεση C-95/09)
   2009/C 113/48
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: S. Pardo Quintillán, AA. Gilly)
   
      Καθής: Ιρλανδία
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   Να αναγνωρίσει ότι,
   
               —
            
            
               η Δημοκρατία της Ιρλανδίας, παραλείποντας να προσδιορίσει πλήρως και ορθώς τις ευαίσθητες περιοχές κατά την έννοια του άρθρου 5, παράγραφος 1 της οδηγίας 91/271/ΕΟΚ, του Συμβουλίου, της 21ης Μαΐου 1991 (1) για την επεξεργασία των αστικών λυμάτων·
            
         
               —
            
            
               παραλείποντας να μεταφέρει στο εθνικό δίκαιο πλήρως και ορθώς τα άρθρα 3, παράγραφοι 1 και 2, και 5, παράγραφοι 2, 3, 4 και 5, της οδηγίας αυτής σε σχέση με ορισμένες ευαίσθητες περιοχές·
            
         
               —
            
            
               παραλείποντας να παράσχει το επίπεδο επεξεργασίας στο οποίο αναφέρεται το άρθρο 5, παράγραφοι 2 και 3 της οδηγίας αυτής πριν την ταχθείσα προθεσμία της 31ης Δεκεμβρίου 1998 σε σχέση με όλα τα αστικά λύματα για ορισμένα αστικά κέντρα άνω των 10 000 ι.π. που απορρίπτονται στις λεκάνες υδροσυλλογής ευαισθήτων περιοχών·
            
         
               —
            
            
               παραλείποντας, για ορισμένα αστικά κέντρα, να εξασφαλίσει ότι το σύστημα αποχέτευσης που επιβάλλει το άρθρο 3, παράγραφος 1, της οδηγίας ανταποκρίνεται στις απαιτήσεις του άρθρου 3, παράγραφος 2 αυτής· και
            
         
               —
            
            
               παραλείποντας να πραγματοποιήσει ορθά την πρώτη υποχρεωτική αναθεώρηση κατά την έννοια του άρθρου 5, παράγραφος 6, της οδηγίας αυτής πριν από την ταχθείσα προθεσμία της 31ης Δεκεμβρίου 1997, παρέβη τις υποχρεώσεις που υπέχει από τα εν λόγω άρθρα καθώς και από το άρθρο 19 της οδηγίας· και
            
         
               —
            
            
               παραλείποντας να παράσχει τα στοιχεία που ζητήθηκαν με την από 23 Απριλίου 1999 επιστολή, παρέβη τις υποχρεώσεις που υπέχει από το άρθρο 10 της Συνθήκης ΕΚ·
            
         
               —
            
            
               να καταδικάσει την Ιρλανδία στα δικαστικά έξοδα
            
         
      Ισχυρισμοί και κύρια επιχειρήματα
   
   Η Επιτροπή φρονεί ότι η Ιρλανδία παρέβη τις υποχρεώσεις που υπέχει από τα άρθρα 3, 5 και 19 της οδηγίας και από το άρθρο 10 της Συνθήκης ΕΚ για τους ακόλουθους λόγους:
   Όσον αφορά το στόμιο εκβολής Boyne, η Επιτροπή υποστηρίζει ότι, παραλείποντας να κοινοποιήσει νομότυπη πράξη προσδιορισμού για την περιοχή αυτή, η Ιρλανδία παρέλειψε να προσδιορίσει πλήρως και ορθώς τις ευαίσθητες περιοχές σύμφωνα με το άρθρο 5, παράγραφος 1, της οδηγίας. Όσον αφορά άλλες περιοχές που δεν προσδιορίστηκαν ως ευαίσθητες, η Επιτροπή δέχεται ότι η Ιρλανδία προέβη σε προσδιορισμούς κατά την έννοια του άρθρου 5, παράγραφος 1, αλλά υποστηρίζει ότι οι τρέχουσας εφαρμογής νομότυπες πράξεις προσδιορισμού δεν είναι αρκούντως σαφείς όσον αφορά την οριοθέτηση της συγκεκριμένης ευαίσθητης περιοχής.
   Όσον αφορά το άρθρο 3, παράγραφοι 1 και 2, της οδηγίας, η Ιρλανδική νομοθεσία προβλέπει παράταση της προθεσμίας εφαρμογής που τάσσει η δεύτερη περίπτωση του άρθρου 3, παράγραφος 1, από 31.12.1998 σε 14.6.2001. Η Επιτροπή υποστηρίζει ότι η οδηγία δεν προβλέπει τη δυνατότητα αναβολής. Η Επιτροπή επισημαίνει επίσης ότι για 32 περιοχές τις οποίες η Ιρλανδία χαρακτήρισε στη συνέχεια ως ευαίσθητες, η εθνική νομοθεσία δεν τήρησε την προθεσμία της 31.12.1998 που τάσσει το άρθρο 5 της οδηγίας.
   Η Επιτροπή ισχυρίζεται ότι, σε σχέση με περιοχές τις οποίες η Ιρλανδία κακώς παρέλειψε να χαρακτηρίσει ευαίσθητες, η Ιρλανδία στην πραγματικότητα δεν συμμορφώθηκε με τις διατάξεις των άρθρων 3, παράγραφοι 1 και 2, και 5 παράγραφοι 2, 3 και 4, για αστικά κέντρα άνω των 10 000 ι.π. και προς τις διατάξεις του άρθρου 5, παράγραφοι 2, 3 και 4, σε σχέση με εγκαταστάσεις επεξεργασίας αστικών λυμάτων που εμπίπτουν στο πεδίο εφαρμογής του άρθρου 5, παράγραφος 5, της οδηγίας.
   Η Επιτροπή φρονεί ότι η Ιρλανδία παρέβη το άρθρο 5, παράγραφος 6, της οδηγίας διότι δεν πραγματοποίησε την πρώτη αναθεώρηση του προσδιορισμού ευαισθήτων περιοχών που όφειλε να έχει πραγματοποιήσει μέχρι τις 31.12.1997 το αργότερο.
   Τέλος, η Επιτροπή φρονεί ότι η Ιρλανδία, παραλείποντας να παράσχει σαφείς χαρτογραφικές πληροφορίες που να δείχνουν την έκταση των ευαισθήτων περιοχών και των αντιστοίχων περιοχών υδροσυλλογής καθώς και την τοποθεσία των οικείων αστικών κέντρων πριν τις 31.12.1998 παρέβη τις υποχρεώσεις που υπέχει από το άρθρο 10 της Συνθήκης ΕΚ.
   
      (1)  Οδηγία 91/271/ΕΟΚ του Συμβουλίου, της 21ης Μαΐου 1991, για την επεξεργασία των αστικών λυμάτων, ΕΕ L 135, σ. 40.